Baksiden av en skjerm med festehull i VESA 100×100-format.
Svingfeste med VESA-format.
Et **VESA-feste**, formelt kjent som **Flat Display Mounting Interface**, er en standard laget av Video Electronics Standards Association (VESA) for stativ og oppheng til flatskjerm TV-er og monitorer (for eksempel PC-skjermer). Standarden er implementert på de fleste moderne flatskjermer og fjernsyn.

Standarden spesifiserer plasseringen av fire skruehull på skjermens bakside og hvilken skruetype (M4, M6 eller M8), samt hvor dype disse skruene er. Det er viktig å kontrollere at man ikke bruker for lange skruer, ettersom det kan skade skjermen.

Størrelser og vektbegrensninger
-------------------------------

De vanligste VESA-størrelsene (som er navngitt etter skrueavstanden i mm) er:

* 200×200, typisk for mindre skjermer med diagonal opptil 80 cm (32 tommer)
* 400×400, typisk for diagonal opptil 150 cm (60 tommer)
* 600×400, typisk for større skjermer med diagonal som 180 cm eller 200 cm (70 eller 84 tommer)

800×800 er heller ikke en uvanlig størrelse. Den største størrelsen i standarden er 1000×1000, og det finnes mange flere.

Et veggfeste kan ha hull for flere VESA-størrelser. Eksempelvis kan ett veggfeste være merket med 200×200 og 400×400, og kan i så tilfelle brukes både med skjermer for 200×200-feste og med skjermer for 400×400-feste. Dersom det er flere skruehull kan man i noen tilfeller justere høyden til TV-en ved å flytte festet.

Produsenten oppgir maksbelastning for VESA-festet i kilogram, og det er viktig at TV-en ikke er tyngre enn dette. Mange VESA-fester er også merket med anbefalte skjermstørrelser, men dette er irrelevant så lenge skrueavstanden (f.eks. 400×400) og maksbelastningen (f.eks. 30 kg) er tilfredsstilt.

Typer stativer
--------------

Selve stativene fås i mange forskjellige konfigurasjoner. Enkle varianter kan være helt fast og uten justering, mens andre kan ha sving (vinkles sidelengs), tilt (vinkles opp/ned) eller være uttrekkbar. De kan være laget for montering på vegg, bordfeste (med innebygd tvinge) eller for montering i hjørne.

Montering
---------

### Festing til vegg

Det anbefales som regel at veggstativ festes i en stender med kraftige skruer, særlig på stativ som kan trekkes ut fra veggen ettersom det da blir stort kraftmoment på innfestningen (kraft ganger arm). I henhold til Norsk Standard vil senteravstand mellom stendere i norske boliger typisk være 600 mm senter-til-senter (modulmål på 6 M).

Mange TV-stativ ment for det amerikanske markedet har en skrueavstand ment for å festes til stendere med senteravstand på 406 mm (16 tommer). Når man skal henge opp slike VESA-fester på gipsvegger i norske hjem med avstand 600 mm senter-til-senter kan det være aktuelt å montere et spikerslag i mellom, for eksempel i form av en kryssfinerplate (eksempelvis 650 mm bred og med passende islagsmuttere) som festes på veggens overflate mellom to stendere, og som VESA-festet igjen festes til.

### Plassering i høyden

Plasseringen av skjermen kan avhenge av bruksområde og hva bygningsmassen tillater. På en flyplass eller i en resepsjon kan det for eksempel være hensiktsmessig å henge en skjerm høyt på veggen.

Til hjemmebruk finnes det flere ulike anbefalinger på hvor høyt en TV bør monteres. Før man skrur fast et veggfeste kan det være hensiktsmessig å benytte medfølgende TV-fot, og teste plassering av TV-en på bord i ulike høyder (eller ved hjelp av andre mellomlegg som for eksempel bøker) før man bestemmer seg for å skru fast veggfestet. Noen anbefaler at midtpunktet av skjermen bør plasseres i øyehøyden til de som ser på, mens en annen anbefaling er å plassere skjermen noe lavere slik at 2/3 av skjermen er under øyehøyden og 1/3 av skjermen over. Øyehøyden kan måles der man sitter. Noen anbefaler at ideel høyde for blikket når man sitter i en lenestol vil være omtrent 1 meter over gulvet. Dersom man ligger og ser på TV, for eksempel på et soverom, kan det være hensiktsmessig å montere skjermen høyere og vinkle den nedover. Noen anbefaler at underkanten av skjermen plasseres 50-60 cm over gulvet, men disse anbefalingene stammer fra en tid hvor 100 cm til 130 cm (40 til 50 tommer) var vanlige skjermstørrelser, og større skjermer vil til sammenligning komme noe høyere med en slik anbefaling. En for høyt montert skjerm kan være slitsomt for nakken i lengden. Det er imidlertid også viktig at TV-en ikke kommer for lavt slik at bord og lignende hindrer fri sikt til skjermbildet.

TV-er til hjemmebruk henges vanligvis betraktelig lavere enn et maleri og bilder.

Se også
-------

* Skrueplugg, noen ganger brukt for å feste VESA-stativ til vegg
* Stenderfinner, verktøy for å lokalisere stendere

Referanser
----------

1. ↑  «FDMI Overview» (PDF).
2. ↑  «How to Tell If a Computer Monitor Can Be Mounted». *Mount-It!* **(engelsk)**. Besøkt 25. mars 2022.
3. ↑  «VESA Mount Guide: What Is the VESA Standard | Ergotron». *www.ergotron.com*. Besøkt 25. mars 2022.
4. ↑  «Slik velger du riktig veggfeste til TV». *www.komplett.no* **(norsk)**. Besøkt 24. mars 2022.
5. ↑  «The VESA Mounting Standard explained». *One For All* **(engelsk)**. Arkivert fra originalen 26. mars 2022. Besøkt 25. mars 2022.
6. ↑  McNaughton, Jamie (6. februar 2017). «5 Things You "Must-Know" When Buying a TV Wall Mount». *mcincshop* **(engelsk)**. Besøkt 25. mars 2022.
7. ↑  Hva er CC 60?
8. 1 2  «TV-skolen: veggfester og TV-bord - Guide». *Tek.no* **(norsk)**. 16. april 2011. Besøkt 25. mars 2022.
9. 1 2 3  «Slik henger du TV-en på veggen – Lyd & Bilde». 16. mai 2019. Besøkt 25. mars 2022.
10. ↑  «Plassering av TV - NetOnNet.no prispresseren på: Blu-ray - Data – Mobil – TV – Hjemmekino - Foto».
11. ↑  Sæther, Rolf Magnus (16. april 2011). «Plasser TV-en riktig i stua». *Nettavisen* **(norsk)**. Besøkt 25. mars 2022.
12. ↑  «Slik sikrer du trygg montering av TV på vegg». *www.komplett.no* **(norsk)**. Besøkt 25. mars 2022.
13. ↑  «Slik henger du TV-en på veggen - Guide». *Tek.no* **(norsk)**. 14. oktober 2018. Besøkt 25. mars 2022.
14. ↑  ByggeBolig. «Hvor høyt bør flatskjermen henge?». *inspirasjon.byggebolig.no* **(engelsk)**. Besøkt 25. mars 2022.
15. ↑  «Montere flatskjerm-TV på veggen». *www.skil.no* **(norsk nynorsk)**. Besøkt 25. mars 2022.